Сыту фIыт сызэрыадыгэр

Сыту фIыт сызэрыадыгэр,
Балъкъыпс къабзэ зэрысщIэтыр,
Зэрысхэлъыр лъагъуныгъэр,
Сыздэпсэур зэрыжэнэтыр,

Сызэрибыныр Iуащхьэмахуэ,
И нэIэ махуэр зэрыстетыр.
СызэримыIэр псэ къутахуэ,
Си щIым быдэу сызэрытетыр.

Сыту фIыт бгыр сызэрикъуэшыр,
И щыгум сызэригъэгушхуэр.
Сызэригъусэр адыгэшыр,
СызэриплъапIэр хышхуэр.

Сыту фIыт зэрысщыгъыр фащэр,
Iэпэгъу зэрысхуищIыр лIыгъэр,
Псынэр къызэрызэIущащэр,
Сыту фIыт сызэрыадыгэр.

Шыбзыхъуэ Астемыр